**ՀԻՄՆԱՎՈՐՈՒՄ**

**«Հայաստանի Հանրապետության բարձրագույն ուսումնական հաստատությունների 2024/2025 ուսումնական տարվա` պետության կողմից ուսանողական նպաստների ձևով ուսման վարձի լրիվ փոխհատուցմամբ, առկա ուսուցմամբ, մագիստրոսի կրթական ծրագրով ընդունելության տեղերը հաստատելու մասին» ՀՀ կառավարության որոշման նախագծի վերաբերյալ**

1. **Ընթացիկ իրավիճակը և իրավական ակտի ընդունման անհրաժեշտությունը**

Կառավարության որոշման նախագծի ընդունումը բխում է «Կրթության մասին» ՀՀ օրենքի 28-րդ հոդվածի 6-րդ մասի և «Բարձրագույն և հետբուհական մասնագիտական կրթության մասին» ՀՀ օրենքի 5-րդ հոդվածի 2-րդ մասի 6-րդ կետի պահանջներից:

Պետության կողմից ուսանողական նպաստների ձևով ուսման վարձի լրիվ փոխհատուցմամբ, առկա ուսուցմամբ, մագիստրոսի կրթական ծրագրով ընդունելության տեղերը ձևավորվել են Կառավարության 2014 թվականի հոկտեմբերի 23-ի հմ. 1191-Ն որոշմամբ, ինչպես նաև Կրթության և գիտության նախարարի 2015 թվականի հուլիսի 3-ի հմ. 647-Ա/Ք հրամանով հաստատված բարձրագույն մասնագիտական կրթության մասնագիտությունների, կրթական ծրագրերի և որակավորումների ցանկերին համապատասխան:

Մագիստրատուրայի 2024/2025 ուսումնական տարվա ընդունելության տեղերը ձևավորելիս հիմք է ընդունվել Կառավարության 2021 թվականի օգոստոսի 18-ի հմ. 1363-Ա որոշմամբ հաստատված «Հայաստանի Հանրապետությանկառավարության 2021-2026 թվականների ծրագիրը», որով սահմանված է պետության համար առաջնային և կարևորություն ունեցող ոլորտները համապատասխան որակավորմամբ մասնագետներով ապահովելու պահանջը: Հաշվի են առնվել նաև բարձրագույն ուսումնական հաստատությունների ներկայացված հայտերը, աշխատաշուկայում որոշ մասնագիտությունների (կրթական ծրագրերի) գծով առկա պահանջարկը, ըստ մասնագիտությունների և կրթական ծրագրերի նախորդ ուսումնական տարիներին իրականացված փաստացի ընդունելության ցուցանիշները, բակալավրիատի բարձր առաջադիմությամբ շրջանավարտների թիվը, ինչպես նաև լիցենզիայով բուհերին հատկացված տեղերի քանակը:

Նախագծի ընդունումը նպատակ ունի կանոնակարգել տնտեսության զարգացման կարիքներին համահունչ մագիստրոսի կրթական ծրագրով մասնագետների պատրաստման գործընթացը: Մասնավորապես տեղեր են հատկացվել տվյալագիտության, ավիացիոն և հրթիռային տեխնիկայի, գեոմատիկայի, ծրագրային ճարտարագիտության, շինարարական ճարտարագիտության, լոգիստիկայի, տեղեկատվական համակարգերի, տեղեկատվական տեխնոլոգիաների, տեղեկատվական անվտանգության, համակարգչային գիտությունների, մաթեմատիկայի, ֆիզիկական գիտությունների, ճարտարագիտության, կենսաբանական գիտությունների ոլորտների մասնագիտություններին և կրթական ծրագրերին:

**Կառավարության 2021 թվականի նոյեմբերի 18-ի հմ. 1902-Լ որոշմամբ հաստատված «ՀՀ** կառավարության 2021-2026 թվականների գործունեության միջոցառումների ծրագրի» 18-րդ կետի համաձայն՝ 4-ական անվճար տեղեր են հատկացվել «Արևելագիտություն» մասնագիտության «Ադրբեջանագիտություն» և «Կովկասագիտություն» մասնագիտության «Վրացագիտություն» կրթական ծրագրերին, որոնց գծով ուսումնառությունը կկազմակերպվի Երևանի պետական համալսարանում: Նշենք նաև, որ «Ադրբեջանագիտություն» և «Վրացագիտություն» կրթական ծրագրերի ֆինանսավորումը ներառված է 2023-2025 թվականների պետական միջնաժամկետ ծախսային ծրագրում:

Հարկ է նշել, որ մագիստրատուրայի 2024-2025 ուստարվա ընդունելության անվճար տեղերի ցանկը լրացվել է նոր կրթական ծրագրերով, որոնցից են՝ «Ավիացիոն և հրթիռային տեխնիկա»մասնագիտության՝ «Ավիատիեզերական ճարտարագիտություն», «Սարքաշինություն և չափագիտություն» մասնագիտության՝ «Ավիատիեզերական սարքաշինություն», «Ֆիզիկա» մասնագիտության՝ «Մակրոմոլեկուլների ֆիզիկա», «Ռադիոտեխնիկա և կապ» մասնագիտության՝ «Հեռահաղորդակցություն», «Կենսաբանություն» մասնագիտության՝ «Էկոլոգիա և կենսառեսուրսների կառավարում» և «Կենդանաբանություն և մակաբուծություն», «Սոցիոլոգիա» մասնագիտության՝ «Հանրային քաղաքականության հետազոտություններ», «Քիմիական տեխնոլոգիա» մասնագիտության՝ «Օրգանական նյութերի քիմիական տեխնոլոգիա», «Իրավագիտություն» մասնագիտության՝ «Իրավունքի տեսություն և սահմանադրական իրավունք», «Քաղաքագիտություն» մասնագիտության՝ «Կիրառական քաղաքագիտություն» և «Քաղաքական կառավարում և քաղաքական վերլուծություն», «Ֆինանսական մաթեմատիկա» մասնագիտության «Ռիսկերի կառավարում» կրթական ծրագրերով: Հաշվի առնելով գյուղատնտեսական գիտության բնագավառի մասնագիտությունների կարևորությունը տնտեսության զարգացման գործում, Հայաստանի ազգային ագրարային համալսարանին հատկացված տեղերի քանակը նախորդ ուսումնական տարվա համեմատությամբ ավելացվել է 27 տեղով: Այդ մասնագիտություններն են՝ «Պարենամթերքի տեխնոլոգիա», «Ագրոնոմիա», «Անասնաբուծություն», «Անտառային տնտեսություն», «Անասնաբուժություն», «Ագրարային ճարտարագիտություն»:

Նշեմ նաև, որ 2024-2025 ուստարում բնական գիտություններ բնագավառի մասնագիտություններին հատկացվել է 219 տեղ՝ ընդհանուր հատկացված տեղերի 20.8 %-ը, տեխնիկական գիտություններին՝ 171 տեղ՝ ընդհանուր տեղերի 16.3 %-ը, գյուղատնտեսական գիտություններին՝ 40 տեղ՝ ընդհանուր տեղերի 3.8 %-ը (ընդամենը՝ 40,9%):

Նախորդ ուստարվա համեմատ մասնագիտությունների ցանկից հանվել կամ պակասեցվել են այն մասնագիտությունները, որոնք չեն համապատասխանում բուհերի ուղղվածությանը, օրինակ անվճար տեղեր չեն հատկացվել ՀԱՊՀ-ի Գյումրու մասնաճյուղի «Տնտեսագիտություն» մասնագիտությանը, ԵՊՀ-ից հանվել է «Սերվիս» և «Բարոյագիտություն» մասնագիտություններին հատկացվող անվճար տեղերը, պակասեցվել է «Հասարակայնության հետ կապեր» մասնագիտությանը հատկացված տեղերի քանակը:

Այսպիսով, 2024/2025 ուսումնական տարվա` պետության կողմից ուսանողական նպաստների ձևով ուսման վարձի լրիվ փոխհատուցմամբ, առկա ուսուցմամբ, մագիստրոսի կրթական ծրագրով ընդունելությանը հատկացվել է 1270 տեղ, որից 1054-ը՝ պետական բարձրագույն ուսումնական հաստատություններին, պահուստային տեղերի քանակը 8-ն է, որն ըստ անհրաժեշտության կբաշխվի ընդունելության մրցույթի արդյունքում հավասար միջին որակական գնահատական (ՄՈԳ) հավաքած կամ ԲՏՃՄ մասնագիտությամբ առավելագույն միավորներ ունեցող դիմորդներին:

Պաշտպանության նախարարությունը հայտ է ներկայացրել 40 տեղի համար՝ նախորդ ուստարվա 94 տեղի փոխարեն: Նշեմ, որ այդ տեղերի ֆինանսավորումը կատարվում է Պաշտպանության նախարարության բյուջեի միջոցների հաշվին:

Հարկ եմ համարում նշել, որ Պաշտպանության նախարարության առաջարկությամբ 20 անվճար նպատակային տեղ է հատկացվել մագիստրատուրայի այն դիմորդներին**, որոնք հանդիսանում են ՊՆ «Պատիվ ունեմ» ծրագրով` բակալավրի ու անընդհատ և ինտեգրացված կրթական ծրագրերով** ուսումնառությունը և հետուսումնական պայմանագրային զինվորական ծառայությունն ավարտած շրջանավարտներ:

Վերոգրյալ առաջարկը հիմնավորվում է Կառավարության 2018թ. ապրիլի 12-ի N 430-Ն որոշմամբ հաստատված պայմանագրի 2.1.5. կետով, համաձայն որի զինվորական ծառայությունից արձակվելուց հետո քաղաքացին իրավունք ունի 2 տարվա ընթացքում, ՊՆ ուղեգրի հիման վրա դիմելու մագիստրատուրա և մրցույթը հաղթահարելու պարագայում սովորելու անվճար ուսուցման համակարգում:

Նշեմ նաև, որ տեղերի բաշխման գործընթացը՝ ըստ մասնագիտությունների և կրթական ծրագրերի, կազմակերպվի առանձին մրցույթով՝ Պաշտպանության նախարարության կողմից ներկայացված տվյալների/ցուցակի հիման վրա:

Տեղեկացնեմ նաև, որ 2024-2026 թվականների ՄԺԾԾ-ով բակալավրի ու անընդհատ և ինտեգրացված կրթական ծրագրով ՊՆ-ին հատկացված 350 անվճար տեղերից 160-ը տրվել է նույն կրթական ծրագրի 2024-2025 ուստարվա անվճար տեղերի ընդունելությանը, թափուր մնացած 190 տեղից 20 տեղը, ըստ Պաշտպանության նախարարության հայտի, նախատեսված է հատկացնել մագիստրոսի կրթական ծրագրով նպատակային ընդունելությանը (20 տեղ):

1. **Առաջարկվող կարգավորման բնույթը**

Նախագծի ընդունման նպատակն է կանոնակարգել իրավական դաշտը բարձրագույն կրթության բնագավառում: Մագիստրոսի կրթական ծրագրով ընդունելության կազմակերպումը հետապնդում է երկու նպատակ՝

1. Աշխատաշուկայի պահանջներին համապատասխան նեղ մասնագիտական գիտելիքներով մասնագետների պատրաստում, որոնք ուսումն ավարտելուց հետո հիմնարար գիտելիքներով աշխատանքի կանցնեն համապատասխան ոլորտում.

2. Լայն մտահորիզոն և անհրաժեշտ մասնագիտական գիտելիքներ ունեցող որակյալ մասնագետների պատրաստում, որոնք հետագայում իրենց կրթությունը կշարունակեն ավելի բարձր կրթական աստիճանում՝ ասպիրանտուրայում:

1. **ՀՀ կառավարության որոշման նախագծի մշակման գործընթացում ներգրավված ինստիտուտները և անձինք**

 ՀՀ կառավարության որոշմաննախագիծը մշակվել է ՀՀ կրթության, գիտության, մշակույթի և սպորտի նախարարության կողմից:

1. **Ակնկալվող արդյունքը**

Նախագծի ընդունմամբ կապահովվի բարձրագույն կրթության շարունակականությունը և մագիստրոսի կրթական ծրագրով բարձր որակավորմամբ կադրերի պատրաստումը: Այն կնպաստի պետության համար առաջնային ու կարևորություն ներկայացնող բնագավառների մասնագետների պատրաստմանը:

1. **ՀՀ կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվող փոփոխությունների մասին**

 Կառավարության որոշման նախագծի ընդունման կապակցությամբ ՀՀ պետական կամ տեղական ինքնակառավարման մարմինների բյուջեներում եկամուտների և ծախսերի ավելացում կամ նվազեցում չի նախատեսվում:

1. **«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ»**

 Նախագծի ներկայացումը բխում է 2050 Հայաստանի վերափոխման ռազմավարության «Կիրթ և կարողունակ քաղաքացի, ժողովուրդ» 1-ին մեգանպատակից և ՀՀ կառավարության 2021-2026թթ. ծրագրի 4.3-րդ գլխով սահմանված բարձրագույն կրթության ոլորտի բարեփոխմանը միտված բարձրագույն ուսումնական հաստատություններ ընդունելության սկզբունքների և մեխանիզմների վերանայման ռազմավարական նպատակներից: